M-Brain

M-Brain on globaalisti toimiva markkina- ja kilpailijatiedon SaaS-ratkaisuja tarjoava yritys. M-Brainin palvelut sisältävät markkina- ja kilpailijaseurantaa, analyysipalveluita, markkinaselvityksiä sekä alustatyökalu Intelligence Plazan.  

M-Brainilla on toimistot 7 maassa: Suomessa, Isossa-Britanniassa, Kanadassa, Malesiassa, Ranskassa, Saksassa ja Singaporessa.

M-Brainin asiakkaita ovat mm. Nets, Stora Enso ja Med Group. Julkisten tulostietojen mukaan M-Brain Oy:n liikevaihto vuonna 2021 oli 19,4 miljoonaa euroa. M-Brain on Pohjoismaiden suurin toimija alallaan ja kuuluu Euroopassa kuuden suurimman joukkoon.

M-Brainin omistaa pohjoismainen sijoitusyhtiö Monterro.

Palvelut 

M-Brainin palvelut perustuvat yhtiön omaan tuotekehitykseen ja teknologiaan. Tiivistettynä M-Brainin palvelut auttavat saamaan olennaisen tiedon viimeisimmistä markkinamuutoksista, hahmottamaan mitä kilpailijat suunnittelevat sekä löytämään uusia markkinoita ja asiakkuuksia.

M-Brainin palvelut:

 Markkina- ja kilpailijaseuranta ja -analyysit
 Intelligence Plaza -alustatyökalu markkinatiedon hyödyntämiseen ja jakamiseen
 Markkinatutkimusprojektit ja strategiset analyysit

Historia 

1999: Sittemmin yhtiön pitkäaikaisena toimitusjohtajana toiminut Marjukka Nyberg perusti M-Brainin vuonna 1999. Aluksi yhtiön toiminta keskittyi painetun median analyysi- ja mittauspalveluihin, mutta yhtiön palvelut laajentuivat pian kattamaan lisäksi sosiaalisen ja toimituksellisen verkkomedian sekä televisio- ja radiolähetysten seurannan ja analysoinnin.

2001: M-Brain julkaisi ensimmäisen digitaalisen median seurantapalvelunsa, minkä myötä yhtiö alkoi tarjota monikielisen verkkoseurannan palveluita.

2006: M-Brain sai ensimmäisen ulkopuolisen sijoittajan, kun valtion pääomasijoitusyhtiö Veraventure Oy osti yhtiöstä vähemmistöosuuden.

2007: Kimmo Valtonen siirtyi M-Brainin teknologiajohtajaksi vastuunaan muun muassa tuotekehitys. 

2011: Vuoden 2011 aikana yhtiöön tuli uusia sijoittajia, kun Veritas Eläkevakuutus ja Oy Ingman Finance Ab sijoittivat M-Brainiin. Tämä mahdollisti sen, että M-Brain osti ruotsalaisen kilpailijansa Cision Ab:n suomalaisen tytäryhtiön Oy Cision Finland Ab:n. Yritysoston myötä M-Brain yli kaksinkertaisti liikevaihtonsa ja henkilöstönsä.

2012: M-Brain teki toisen merkittävän yritysoston vuonna 2012, kun yhtiö hankki liiketoimintatiedon hallintapalveluita tarjoavan Esmerk Oy:n. Yritysoston myötä M-Brain kasvoi alallaan Pohjoismaiden suurimmaksi toimijaksi ja kuuden suurimman joukkoon Euroopassa. Joulukuussa 2012 M-Brain julkaisi uuden SaaS-työkalun, M-Adaptiven, jolla on mahdollista seurata ja analysoida media- ja markkinointikampanjoiden vaikutuksia ja tuloksia digitaalisessa, sosiaalisessa ja painetussa mediassa.

2013: M-Brain toimi aiemmin Suomen ulkopuolella Esmerk-nimellä. 1.1.2013 alkaen yhtiö on toiminut kaikissa maissa yhteisellä M-Brain-nimellä. Heinäkuussa 2013 M-Brain osti suomalaisen sosiaalisen median seurantayrityksen Whitevector Oy:n.

2014: M-Brain Oy osti Global Intelligence Alliance Group Oy:n eli GIAn koko osakekannan syyskuussa 2014. Yritysten integraation myötä M-Brainin tarjonta kattaa laajan valikoiman markkinatieto- ja konsultointipalveluita. Palveluissa yhdistyvät GIA:n markkinatietokonsultointi, strateginen analyysi ja siihen liittyvät ohjelmistotuotteet sekä M-Brainin SaaS-ratkaisut ja sisällöntuotanto. Yhtiöllä on yrityskaupan jälkeen toimipisteitä 12 maassa ja työntekijöitä on noin 450.

2016: 6. huhtikuuta 2016, M-Brain Oy laajensi toimintaansa ostamalla norjalaisen mediaseurantaa ja -analyysejä tuottavan Opoint Holdingin. Kauppaan kuuluivat ostettavan yhtiön kolme tytäryhtiötä Norjassa, Ruotsissa ja Virossa. Kauppa tukee M-Brainin strategista tavoitetta olla toimialan markkinajohtaja Pohjoismaissa ja Itämeren alueella, jonka lisäksi Opointin kehittämä mediamateriaalin käsittelyteknologia täydentää M-Brainin teknologiaa tehden M-Brainista myös yhden alansa johtavista teknologiatarjoajista. 

2018–2021: M-Brain luopui vähitellen mediaseurantaliiketoiminnastaan ​​Pohjoismaissa ja keskittyi entisestään kehittämään kilpailu- ja markkinatietopalveluitaan.

2022: 17. kesäkuuta 2022, johtava pohjoismainen software-kasvuyrityksiin keskittynyt sijoitusyhtiö Monterro osti osake-enemmistön M-Brainista. Monterro tuo M-Brainiin myös lisäpääomaa, jonka avulla tehostetaan yhtiön tuotteiden kehitysvauhtia, laajennetaan organisaatiota ja nopeutetaan yhtiön kasvua.

Lähteet 

Suomalaiset yritykset